Preotul Florin, la protest în Iași, întrebat despre pericolul de infectare cu coronavirus: Știți că sfinții și mântuitorul Hristos au putere de a ne apăra de boli
Aproximativ 300 de persoane, între care bătrâni, femei cu copii mici și seminariști de la Teologie, au participat vineri la un protest în fața Catedralei Mitropolitane din Iași. Cu toții sunt nemulțumiți de interzicerea în acest an, de către autorități, a pelerinajului la Sfânta Cuvioasă Parascheva pentru credincioşii care nu locuiesc în municipiul Iaşi. 

Oamenii au venit cu pancarte pe care scria „Avem libertate religioasă, garantată prin Constituție – ART 29”, „Covidul este claustrofob, nu intră la metroul bucureștean, vine la pelerinaj!” „Dumnezeu este cu noi, fiți curajoși”. Comitetul Județean pentru Situații de Urgență a decis ca până la 15 octombrie la rugăciune, în curtea Catedralei, au voie să intre doar cei care au domiciliul din buletin în municipiul Iași.

Mulți dintre cei adunați vineri la protest nu purtau măști, sau le purtau incorect și nu respectau regulile de distanțare fizică.

Între protestatari, „preotul Florin”. Poartă ochelari de soare, în mâini ține o icoană cu Maica Domnului, iar masca o are doar pe gură.

„Este o metodă de protest pașnic al unor creștini ortodocși față de legile abuzive ale statului român care, de ceva timp, ca să o spunem așa pe românește, statul a intrat abuziv cu bocancii în autoritatea sfintei Biserici. După alegerile din 27 septembrie a crescut numărul de cazuri de oameni cu covid. Asta s-a întâmplat datorită alegerilor locale. În multe secții de votare nu s-au respectat condițiile impuse de lege. Conducătorii statului și guvernul nu i-au oprit pe oameni ca să nu voteze. Unii oameni au căpătat covidul, să spunem”, spune preotul.
Înșiră repede regulile „minime și maxime” dictate de Mitropolia Moldovei și Bucovinei. 
„Acum e un pretext al lor ca după votare să nu lase să se sărbătorească hramul Sfintei Parascheva. Cu toate că Înaltpreasfințitul Părinte mitrolpolit Teofan împreună cu conducerea Mitropoliei Moldovei și Bucovinei au impus regulile minime și maxime de protectie pentru credincioșii care vor veni la Sfânta Parascheva, s-a făcut rost de dezinfectat, măști, credincioșii au păstrat distanța, chiar de 2-3 metri, s-a făcut rând frumos”, descrie fața bisericească. Și adaugă: „Soluția e ca guvernanții să respecte manifestarea libertății cultelor religioase”.

„Oamenii pe care îi vedeți aici au venit dintr-o rațiune de credință, și atunci când creștinul nostru ortodox îi cinstește pe sfinții lui Dumnezeu și are evlavie deosebită, aparte, față de sfinții care știm că fac minuni, știți că sfinții și mântuitorul Hristos au putere de a ne apăra de boli..”, răspunde el la întrebarea dacă nu e periculos ca oamenii, fără măști, să nu respecte distanțarea fizică.

Crede în covid? „Răspunsul e și da și nu”.
„Unde este Hristos în mijlocul nostru piere orice boală”

La câțiva metri, o femeie ne spune că a venit să protesteze pentru ca pelerinajul să fie permis la fel ca în fiecare an, iar credincioșii să o poată cinsti pe Sfânta Parascheva „așa cum se cuvine”. 

- Ce părere aveți de atitudinea autorităților care au închis mitropolia cu jandarmii?

- Ei trebuie să înțeleagă că fără Dumnezeu și fără sfinții Lui nu putem ajunge la mai bine. Neapărat avem nevoie de Dumnezeu și sfinții Lui.

- Covid credeți că este o boală reală, sau e fake news?

- E reală, dar nu cred că e așa periculoasă, putem trece cu credință și cu nădejde în Dumnezeu, putem trece peste ea. În primul rând trebuie să alergăm la Dumnezeu.

- Oamenii la protest nu poată mască, nu se respectă distanțarea.

- Din punct de vedere medical poate că așa este, dar eu cred că unde este Hristos în mijlocul nostru piere orice boală, cred, ca orice creștin adevărat, că Dumnezeu cum rânduiește, așa vom trece și prin boală și prin război și prin pace și prin toate.
„Am înțeles că baldachinul e înconjurat de poliție. Păi cum, dar eu mă închin la poliție?”

„Jandarmii stau acolo și o păzesc, au arestat-o pe Sfânta Parascheva”, se tânguie o altă participantă la protest.

- Sunteți de părere ca au arestat-o pe Sfânta?

- Nu se vede?! Se vede clar. Și noi suntem arestați, departe de ea.

- Sunteți din Iași?

- Da

- Dvs puteti intra la Sfânta...
- Da, dar nu mă duc să mă închin la jandarmi. Am înțeles că baldachinul e înconjurat de poliție. Păi cum, dar eu mă închin la poliție?

- Ce simțiți ca credincios văzând asta? Tristețe, furie, disperare?

- O tristețe adâncă, profundă, nu se poate exprima în cuvinte (glas sugrumat de emoție)

- Credeți că pelerinajul ar putea fi o sursă de contaminare?

- Nici vorbă de așa ceva, nici vorbă!
- Considerați că e o prigoană împotriva Bisericii? 

- Absolut, dar convingerea e și a celor care nu și-o exprimă. Eu sunt convinsă și o spun tare – e o prigoană.
Patriarhul Daniel cere ridicarea „măsurii excesive” de interzicere a pelerinajului de la Iași

„Interzicerea în acest an a pelerinajului la Sfânta Cuvioasă Parascheva pentru credincioşii care nu locuiesc în municipiul Iaşi este o măsură disproporționată, discriminatorie şi luată fără o consultare prealabilă cu Biserica Ortodoxă Română”. Declarația îi aparține Patriarhului Daniel, Patriarhul Bisericii Ortodoxe Române, care semnează un comunicat transmis vineri seara de Patriarhia Română.

„Arhiepiscopia Iaşilor, în calitatea sa de organizator al acestui pelerinaj, s-a pregătit intens și foarte temeinic pentru întâmpinarea pelerinilor din acest an, ținând cont de toate măsurile sanitare aflate în vigoare. Această pregătire temeinică şi o strânsă cooperare cu autoritățile locale erau o garanție că pelerinajul de la Iași sau apropiatul pelerinaj de la București, prilejuit de sărbătoarea Sfântului Dimitrie cel Nou, constituie, în acelaşi timp, un exerciţiu de protejare responsabilă a sănătăţii şi o manifestare a libertăţii religioase a unui popor eminamente religios.

Măsurile restrictive ce se impun ca absolut necesare trebuie să aibă un solid temei legal, să fie justificate în mod transparent, argumentat şi nediscriminatoriu. Înţelegem că, în contextul epidemiologic de azi, regulile stricte referitoare la igienă, la purtarea măștii și la păstrarea distanței de 1,5 m între persoane se impun atât în spațiile liturgice, cât şi în afara acestora, pentru toţi credincioşii care participă la pelerinajul organizat oficial.

Ne exprimăm speranța că, pentru cinstirea demnă şi responsabilă a Sfintei Cuvioase Parascheva, se va reveni cât mai curând asupra măsurii excesive de interzicere a pelerinajului de la Iași, printr-o înţeleaptă modalitate de coresponsabilitate şi colaborare între Stat şi Biserică, astfel încât toți pelerinii să se poată ruga Sfintei Parascheva în mod liber în aceste zile, cu respectarea strictă a tuturor măsurilor sanitare dispuse de autorităţile competente”, se arată în comunicat.

La Iași au fost raportate vineri 181 cazuri noi de infecții cu coronavirus. Între cei care au covid se află și primarul Mihai Chirica.
[(('Înșelăciune',), 165), (('Noua Ordine Mondiala',), 54), (('Remedii miraculoase', 'Religie'), 47), (('Controlul populației',), 150), (('Supremația Românească',), 9), (('Satiră',), 277), (('Plandemic',), 181), (('Reticență la vaccinare',), 260), (('Înșelăciune', 'Big Pharma'), 176), (('Armă biologică',), 256), (('5G',), 67)]